Bølgerne er gået højt i debatten om de økonomiske regnemodeller, siden Enhedslisten fremlagde en rapport med en række kritikpunkter af modellerne, herunder hvordan finansministeriet regner på dynamiske effekter af politiske forslag.

Ifølge Enhedslisten mangler der solid dokumentation for antagelserne om, at lavere skat og lavere kontanthjælp får flere i arbejde, og partiet savner, at Finansministeriet medregner de positive effekter af offentlige udgifter til for eksempel børnehaver, uddannelse og infrastruktur. Konklusionen var, at regnemodellerne værdimæssigt støtter den blå bloks politik på bekostning af rød bloks. Den konklusion blev dog på det stærkeste afvist af finansminister Kristian Jensen, finansministeriets departement chef, Martin Præstegaard, og flere politikere fra LA: Modellerne bygger kun på videnskabelige forskningsresultater og er derfor værdineutrale.

Men faktisk viser årtiers forskning i de makroøkonomiske regnemodellers empiriske relevans, at Enhedslisten har sat fingeren på noget, som er yderst relevant at debattere.